**NOTA DE ARGUMENTARE**

la proiectul legii cu privire la modificarea și completarea unor acte legislative

*(Legea nr. 235 din 20 iulie 2006 cu privire la principiile de bază de reglementare a activității de întreprinzător, Legea nr. 160 din 22 iulie 2011 privind reglementarea prin autorizare a activității de întreprinzător, Legea nr. 161 din 22 iulie 2011 privind implementarea ghișeului unic în desfășurarea activității de întreprinzător, Legea nr. 451 din 30 iulie 2001 privind reglementarea prin licențiere a activității de întreprinzător, Legea nr. 163 din 09 iulie 2010 privind autorizarea executării lucrărilor de construcție, Legea cadastrului bunurilor imobile nr. 1543 din 25 februarie 1998 și Codul contravențional)*

Proiectul de lege pentru modificarea și completarea unor acte legislative a fost elaborat în vederea sporirii responsabilității și disciplinei funcționarilor publici antrenați în procedurile de eliberare a actelor permisive, implicit în domeniul construcțiilor, și are drept scop crearea unui cadru juridic favorabil mediului de afaceri şi climatului investiţional din Republica Moldova.

Totodată, proiectul de lege tinde să îmbunătățească reglementarea acestor proceduri și să contribuie la optimizarea și eficientizarea relațiilor dintre mediul de afaceri și guvernare.

Elaborarea proiectului a avut ca bază discuții și consultări prealabile în cadrul Consiliului Economic pe lîngă Prim–ministru și grupurilor de lucru ale Consiliului, cu participarea și suportul reprezentanților mediului de afaceri și autorităților emitente de acte permisive.

În anul 2006, în legislația națională a fost reglementat principiul ”aprobării tacite” potrivit căruia, neeliberarea de către autoritatea publică a actului permisiv solicitat de agentul economic, în termenul stabilit de lege, îi acordă acestuia dreptul de a efectua activitatea pentru care s-a solicitat actul respectiv.

Pentru asigurarea implementării și aplicării acestui principiu, Codul contravențional prevede sancționarea autorităților publice pentru nesoluţionarea cu bună ştiinţă a cererii privind eliberarea de acte permisive în termenul prevăzut de lege, dacă aceasta a generat intervenția prezumției legale a aprobării tacite. Însă, norma prenotată a fost una declarativă din cauza discrepanțelor din actele legislative, fapt pentru care principiu ,,abrobării tacite” nu a protejat agenții economici.

Astfel, amendamentele legislative propuse, vor exclude lacunele existente și vor contribui la îmbunătățirea relațiilor dintre autoritățile publice și mediul de afaceri, impunînd o disciplină și responsabilitate înaltă a funcționarilor publici în favoarea agenților economici.

*În acest sens, se propune amendarea următoarelor acte legislative:*

**1.** Legea nr. 235 - XVI din 20 iulie 2006 cu privire la principiile de bază de reglementare a activității de întreprinzător și Legea nr.160 din 22 iulie 2011 privind reglementarea prin autorizare a activității de întreprinzător.

Actele legislative menționate implementează principiul ,,aprobării tacite”, fapt pentru care acestea se vor completa cu norme care vor reglementa un model unic de document care confirmă depunerea cereri pentru eliberarea actului permisiv, acesta fiind certificatul constatator.

Concomitent, prin aceasta se urmărește excluderea practicii de aplicare diferită a procedurii de confirmare a depunerii documentelor pentru obținerea actului permisiv de diverse autorități. Or, prin aceste amendamente se urmărește stabilirea unei proceduri simple și neîmpovărătoare, inclusiv financiare, și atribuirea certificatului prenotat puterii juridice de act confirmativ pentru aplicarea principiului ,,aprobării tacite”.

Prin amendamentele propuse va fi posibilă monitorizarea și controlul aplicării de către agenții constatatori a sancțiunilor contravenționale, funcționarilor publici care au încălcat legislația în procesul emiterii actelor permisive și asigurarea transparenței acestora.

În acest aspect, va fi posibilă și informarea autorității centrale de stat abilitate cu monitorizarea controalelor de stat despre situațiile de încălcări, ceea ce va permite identificarea autorităților care în mod sistematic încalcă procedurile legale de emitere a actelor permisive.

De asemenea, art. 14 al Legii nr. 235 – XVI din 20 iulie 2006 urmează a fi completat cu alin. (4) ce va reglementa că dubiile apărute la aplicarea legislației în procesul inițierii, desfășurării și lichidării afacerilor să fie interpretate în favoarea agentului economic și nicidecum în defavoarea acestuia.

**2.** Legea nr. 161 din 22 iulie 2011 privind implementarea ghișeului unic în desfășurarea activității de întreprinzător și Legea nr. 163 din 09 iulie 2010 privind autorizarea executării lucrărilor de construcție.

În aceste acte legislative se propune reglementarea atît a normelor cu privire la procedura de constatare a aprobării tacite, cît și concretizarea obligațiilor funcționarilor de la ghișeul unic, astfel încît să se excludă cazurile cînd aceștia substituie autoritatea emitentă și examinează conținutul documentelor prezentate la momentul depunerii cererii, refuză înregistrarea ori resping cererea, ori solicită prezentarea actelor suplimentare.

Respectiv, impactul acestor amendamente se va materializa prin reducerea situațiilor de tergiversare a eliberării actelor permisive solicitantului, necesare iniţierii şi/sau desfăşurării afacerii, iar activitatea ghișeelor se va optimiza, în acest aspect fiind redusă și nemulțămirea antreprenorilor față de birocrația excesivă existentă.

Totodată, se propune amendarea anexei nr. 6 la Legea nr. 163 din 09 iulie 2010, prin reglementarea modelului unic al certificatului constatator și cuprinsul acestuia.

De asemenea, vor fi stabilite particularitățile declarației pe propria răspundere a agentului economic, care va sesiza Inspectoratul General al Poliției al Ministerului Afacerilor Interne despre încălcarea termenului legal de eliberare a actului permisiv solicitat, fapt pentru care acțiunea agentului economic va servi ca temei de tragere la răspundere contravențională (art. 350 Cod contravențional). În acest scop, agentul economic (solicitantul actului permisiv) va expedia prin poștă recomandată în adresa Inspectoratului General al Poliției al Ministerului Afacerilor Interne copia certificatului constatator, în care va completa declarația pe propria răspundere, de modelul stabilit în lege.

Drept dată a aprobării tacite a actului permisiv, implicit dată din care solicitantul poate desfășura activitatea pentru care a solicitat actul permisiv, se va considera data confirmării recepționării de către IGP al MAI a scrisorii recomandate prin care solicitantul a expediat certificatul constatator.

**3.** Legea nr.451-XV din 30 iulie 2001 privind reglementarea prin licențiere a activității de întreprinzător propune amendamente care să permită extinderea principiilor de bază de aplicare a ,,aprobării tacite”, reglementate de Legea nr.160 din 22 iulie 2011 privind reglementarea prin autorizare a activității de întreprinzător.

Astfel, pentru licențele eliberate de Camera de Licențiere va fi posibilă aplicarea aceluiași mecanism de constatare a aprobării tacite.

În acest sens notăm că, celelalte autorități competente în eliberarea licențelor (Banca Națională a Moldovei, Comisia Națională a Pieței Financiare etc.), care nu sunt subordonate Guvernului, nu vor fi afectate în procedurile de eliberare a licențelor, aplicate la moment. Or, procedurile de autorizare a executării lucrărilor de construcție în legislația în vigoare deja conțin elemente ale principiului ,,aprobării tacite”.

Completările propuse vor asigura aplicabilitatea procedurii propuse și în acest domeniu, dar și stabilirea unor norme unificate, analogice celor aplicate pentru actele permisive emise de alte autorități publice.

**4.** Legea cadastrului bunurilor imobile nr. 1543-XIII din 25 februarie 1998, se va modifica în scopul facilitării și garantării aplicării certificatului constatator în procedura de aprobare tacită și va servi ca temei pentru înregistrarea drepturilor asupra bunurilor imobile.

**5.** În partea ce ține de amendarea Codul contravențional, notăm că se propune operarea modificărilor și completărilor la art. 350, implicit înăsprirea sancțiunilor contravenționale și concretizarea responsabilităților funcționarilor autorităților emitente de acte permisive, cu atribuții de recepționare a cererilor și documentelor pentru eliberarea acestora. Or, art. 350, comparativ cu alte norme din Codul contravențional, nu specifică subiectul supus sancționării contravenționale, fapt pentru care se propune reglementarea expresă a acestuia (funcționarul autorității emitente și persoana cu funcție de răspundere).

În aspect comparativ atestăm că, norma art. 350 din Cod stabilește unele din cele mai mici sancțiuni contravenționale (de la 50 la 250 de unităţi convenţionale). Or, pentru încălcări similare, sancțiunile contravenționale se încadrează în limita a 200-500 unități convenționale.

Respectiv, această normă nu atestă gravitatea consecințelor încălcării legislației de către funcționarii publicii, întrucît neeliberarea în termen a actului permisiv stopează activitatea agentului economic și generează pierderi financiare și diminuări ale încasărilor directe și indirecte la bugetul de stat, drept pentru care se impune reglementarea expresă a acțiunii privind depășirea competențelor funcționarilor, care la momentul recepționării cererilor *de facto* examinează actele în fond, solicită acte suplimentare sau le resping fără înregistrare etc.

* Concomitent, prin proiectul de lege se propune instituirea răspunderii contravenționale mai aspre pentru neeliberarea în termen a actelor permisive *(care conform tratatelor și acordurilor internaționale la care Republica Moldova este parte sunt obligatorii a fi prezentate în original)* or, această încălcare în mod direct afectează procesul de implementare a Acordului de Asociere cu Uniunea Europeană și diminuează direct veniturile la bugetul de stat.

Pentru aprobarea şi implementarea prevederilor propuse în proiectul actului legislativ nu sunt necesare careva surse financiare.

Urmare celor expuse şi în vederea realizării scopului propus, Ministerul Afacerilor Interne consideră necesară aprobarea proiectului hotărîrii Guvernului pentru aprobarea proiectului legii pentru modificarea și completarea unor acte legislative.

Suplimentar, în scopul respectării prevederilor Legii nr. 239 din 13 noiembrie 2008 privind transparenţa în procesul decizional, anunţul privind iniţierea procesului de elaborare a proiectul hotărîrii Guvernului pentru aprobarea proiectului legii pentru modificarea și completarea unor acte legislative, a fost plasat pe pagina oficială a Ministerului Afacerilor Interne, în directoriul ,,Transparenţa/Consultări publice” și pe platforma guvernamentală www.particip.gov.md.

**Viceministru Oleg BABIN**